Talle SANW-lede van seksuele aanranding verkla(Argieffoto) Die Suid-Afrikaanse Nasionale Weermag (SANW) ondersoek verskeie klagtes van seksuele aanranding deur lede van die weermag. Dít nadat ŉ vertroulike verslag vroeër die week aan die media gelek is. Mail & Guardian berig vrouelede van die weermag het die afgelope 18 maande soveel as 41 klagte van seksuele aanranding teen hul manskollegas ingedien. Volgens ŉ interne verslag wat aan dié mediahuis gelek is, wissel dié klagte van verkragting tot aanranding en teistering. Meer as die helfte (26) van dié sake is afgehandel, met 13 skuldigbevindings en 11 van die verdagtes wat vrygespreek is. In baie van dié gevalle moet die slagoffers steeds met die oortreders saamwerk. Die minister van verdediging en militêre veterane het vroeër die maand aangekondig dat sy besluit het om ondersoek in te stel na bewerings van seksuele uitbuiting en aanranding in die weermag. In ŉ verklaring sê die weermag Vrydag dat hy kennis neem van hierdie berigte en ŉ taakspan saamgestel het om al hierdie sake te hersien. “Die minister van verdediging sal die publiek in kennis stel sodra die taakspan die sake hersien het. Dit is egter jammer dat ŉ vertroulike verslag wat vir die minister se aandag saamgestel is, aan die media gelek is,” het Siphiwe Dlamini, SANW se woordvoerder, gesê.